མི་ལྷག་བསམ་དག་པོ་ཡོང་བ་དང༌།མི་བསམ་བློ་སྤུས་དག་པོ་ཆོས་བྱས་ཏེ་ཡོང་དགོས་ཟེར་ནས་ཆོས་བཤད་པ་གཅིག་པུས་འགྲིགས་ཀྱི་མ་རེད།སྨོན་ལམ་དང་འདོན་པ་བཏོན་པས་ཀྱང་ཕན་གྱི་མ་རེད།ལོ་ནས་ལོ་བསྟུད་ཕྲུ་གུ་དང་མཉམ་གཤིབས་བྱས་ཏེ་སྡོད་མཁན་ཆོས་དགེའི་མིང་དང།བླ་མའི་མིང་ཡོད་མེད་ལ་མ་ལྟོས་པར་གཤིབས་ནས་སྡོད་མཁན་ཚོས་ཕྲུ་གུའི་བསམ་བློའི་ནང་ཡ་རབས་ཀྱི་བསམ་བློ་འཇགས་ཐུབ་པ་ཞིག་བྱེད་རྒྱུ་གལ་ཆེན་པོ་འདུགམི་དེ་ཡ་རབས་ཤིག་བྱུང་བ་ཡིན་ན་ཤེས་བྱ་ཡོན་ཏན་སྣེ་ཁ་གཅིག་གཉིས་ཤིག་མ་གཏོགས་མེད་ན་ཡང་མི་ཚེ་དེ་བཟང་པོ་ཞིག་སྐྱེལ་གྱི་རེད།མི་མ་རབས་ཤིག་ཆགས་པ་ཡིན་ན་ཤེས་བྱ་ཡོན་ཏན་ག་ཚོད་ཡོད་པ་ཡིན་ན་ཡང་སྐྱིད་པོ་ཡོང་གི་མ་རེད།དགེ་རྒན་ཕྲུ་གུ་དང་གཤིབས་སྡོད་མཁན་ཚོས་རྩ་བའི་མིའི་ངོ་བོ་ཡ་རབས་བཟང་པོ་ཡོང་ཐབས་ཡིན་གཅིག་མིན་གཅིག་བྱེད་རྒྱུ་སེམས་ལ་བཅངས་དགོས།གང་ལྟར་ཕྱིན་ཆད་ཤེས་བྱ་ཡོན་ཏན་ཡག་པོའི་ཐོག་ལ་བེད་སྤྱོད་བྱེད་མཁན་ལྷག་པའི་བསམ་པས་རྒྱབ་ཐེག་པ་ཞིག་དགོས་ཀྱི་ཡོད་པ་ཡིན་སྟབས་མི་ཡ་རབས་ཟེར་བ་དེ་ཁྱེད་རང་ཚོ་ཚང་མས་སེམས་ལ་དམིགས་བསལ་གྱི་དོ་སྣང་བྱེད་རོགས་ཞེས་ཟེར་རྒྱུ་ཡིན།